ธปท.เผยรูดปรื๊ดเฉาสินเชื่อบุคคลมาแรง
ยอดใช้จ่ายผ่านบัตรเครดิตเดือน ส.ค.ปีนี้ลดฮวบ 1,855 ล้านบาท กดเงินสดล่วงหน้าเพิ่มต่อเนื่อง สินเชื่อบุคคลพุ่งปรี๊ดแซงหน้ารูดปรื๊ด
15 ต.ค. 2555

ยอดใช้จ่ายผ่านบัตรเครดิตเดือน ส.ค.ปีนี้ลดฮวบ 1,855 ล้านบาท กดเงินสดล่วงหน้าเพิ่มต่อเนื่อง สินเชื่อบุคคลพุ่งปรี๊ดแซงหน้ารูดปรื๊ด
ธนาคารแห่งประเทศไทย (ธปท.) รายงานการให้บริการบัตรเครดิตในระบบสถาบันการเงิน ณ สิ้นเดือน ส.ค.ปีนี้ ว่า มีปริมาณการใช้จ่ายผ่านบัตรเครดิตรวม 1.06 แสนล้านบาท ลดลง 1,855 ล้านบาท หรือ 1.72% เมื่อเทียบกับเดือนก่อนหน้าที่ 1.08 แสนล้านบาท โดยยอดการใช้จ่ายทั้งหมดพบว่า บัตรเครดิตที่ออกโดยธนาคารพาณิชย์มียอดการใช้จ่ายมากที่สุด 7.49 หมื่นล้านบาท ส่วนบัตรที่ออกโดยบริษัทประกอบธุรกิจบัตรเครดิตที่มิใช่สถาบันการเงินมียอดใช้จ่าย 3.09 หมื่นล้านบาท
ทั้งนี้ ใช้จ่ายในประเทศมีทั้งสิ้น 8.7 หมื่นล้านบาท ลดลง 1,297 ล้านบาท เมื่อเทียบกับเดือนก่อนหน้า ปริมาณการใช้จ่ายในต่างประเทศ 5,412 ล้านบาท ลดลง 748 ล้านบาท เมื่อเทียบกับเดือนก่อนหน้า ขณะที่ปริมาณการเบิกเงินสดล่วงหน้าผ่านบัตร 1.35 หมื่นล้านบาท เพิ่มขึ้น 191 ล้านบาท หรือ 1.44% เมื่อเทียบกับเดือนก่อน
สำหรับจำนวนบัตรเครดิตทั้งระบบมี 16.21 ล้านใบ เพิ่มขึ้น 1.38 แสนใบ มียอดสินเชื่อคงค้าง 2.24 แสนล้านบาท เพิ่มขึ้น 2,050 ล้านบาท 
ธปท.ยังรายงานปริมาณการใช้บริการของสินเชื่อบุคคลพบว่า จำนวนบัญชีผู้ใช้สินเชื่อทั้งสิ้น 9.42 ล้านบัญชี เพิ่มขึ้นจากเดือนก่อนหน้า 1.1 แสนบัญชี มียอดสินเชื่อส่วนบุคคลคงค้างทั้งสิ้น 2.36 แสนล้านบาท เพิ่มขึ้น 4,272 ล้านบาท โดยสินเชื่อบุคคลเริ่มสูงกว่ายอดคงค้างสินเชื่อบัตรเครดิตแล้ว